Cahokia
Cahokia Cahokiae situs mediis Civitatibus Foederatis Cahokia est urbanus antiqui populi situs (annos 650–1400) prope Collinsville Illinoesiae. In planitie inundationis Fundi Americani, Cahokia trans Mississippium Flumen ab Sancto Ludovico iacet. Nomen plenum Anglicum Cahokia Mounds plenissimumque Cahokia Mounds State Historic Site, scilicet "locus civicus historicus tumulorum Cahokianorum" e nuncupatione tribus cuiusdam in hac regione habitantis derivatum est ab Europaeis saeculo XVII exeunte advenis. Situs, qui 890 hectaria seu circiter 9 chiliometra quadrata comprehendit, olim consistit in fere centum viginti tumulis terrenis ab hominibus factis, sed solum octoginta tumuli exstant. Cahokia est maximus culturae Mississippianae situs archaeologicus, quae societates multiplices in America orientali saecula ante adventum Europaeorum evoluit. E spectatione vasorum inter annos 1050 et 1250 factorum constat incolas Cahokiae stimulantia Ilicis vomitoriae infusa sorbuisse, quamquam haec species non circum Cahokiam sed in regionibus australioribus floret.